यहां स्टूडेंट ने ली BJP को वोट न देने की शपथ, सोशल मीडिया पर वीडियो वायरल

भोपाल. मध्यप्रदेश में एक चौंकाने वाला वीडियो सामने आया है। यह वीडियो तेजी से सोशल मीडिया के जरिए वायरल हो रहा है। जहां का ये वीडियो है वो एक स्कूल है। जिसमें कई स्टूडेंट नजर आ रहे हैं। इसमें बच्चों से बीजेपी को वोट न डालने की शपथ दिलाई जा रही है। बता दें, इसी साल मध्यप्रदेश समेत देश के पांच राज्यों में चुनाव होने हैं। वहीं इस समय राज्य में बीजेपी सत्ता पर काबिज है। वहीं इस तरह का वीडियो सामने आने के बाद विपक्षी लगातार शेयर कर रहे हैं। क्या कह रहे हैं बच्चे...

- इस वीडियो में स्टूडेंट कहते नजर आ रहे हैं कि राज्य में जब तक बीजेपी ऑनलाइन परीक्षा बंद नहीं कर देती तब तक मैं बीजेपी को वोट नहीं दूंगा। न ही भारतीय जनता पार्टी के किसी कार्यकर्ता को सहयोग करूंगा। मैं ये भी शपथ लेता हूं कि 24 घंटे के भीतर कम से कम लोगों को मैं इस तरह की शपथ के लिए प्रेरित करूंगा। साथ ही मैं अपने ग्राम के औऱ अपने इलाके के बीजेपी के भ्रष्टाचार, अन्याय के बारे में लोगों को जागरुक करूंगा।

- मीडिया रिपोर्टस् के मुताबिक, वीडियो वायरल होते ही भाजपा पदाधिकारी सक्रिय हो गये और खोजबीन पर पता चला कि मामला इटारसी के विजयलक्ष्मी इंडस्ट्रियल ट्रेनिंग इंस्टीट्यूट का है। यह वीडियो गणतंत्र दिवस के दिन बनाया गया है।

- बताया जा रहा है कि इस तरह की शपथ सिर्फ होशंगाबाद के इटारसी में ही नहीं, बल्कि प्रदेश के और भी हिस्सों में ली गई है। जिसके अलग-अलग वीडियो सोशल मीडिया पर तेजी से वायरल हो रहे हैं।

- एक न्यूज चैनल में पार्टी के एक प्रवक्ता के मुताबिक, ‘जो वीडियो वायरल हुआ है, उसमें तकनीकी संस्थान के स्टूडेंट हैं। परीक्षा लेना एक संस्था का काम है और वही संस्था तय करती है कि परीक्षा कैसे लेनी है! आशंका है कि इसके पीछे कांग्रेस या शिक्षा माफिया का हाथ हो सकता है। पुलिस इसकी जांच करेगी।’ वहीं संचालक के मुताबिक, इसे उनकी गैर मौजूदगी में किया गया स्टूडेंट की तरफ से गलत काम बता रहे हैं।